ທ. ໄບເດັນ ຜູ້ທີ່ຄາດວ່າ ໄດ້ຖືກເລືອກ ໃຫ້ເປັນປະທານາທິບໍດີ ຫຼັງຈາກຢູ່ໃນວົງການການເມືອງ ມາໄດ້ເກືອບເຄິ່ງສັດຕະວັດ
ເປັນເວລາແປດປີ ທີ່ທ່ານໄບເດັນ ໄດ້ເປັນຮອງປະທານາທິບໍດີ ຂອງທ່ານບາຣັກ ໂອບາມາ ແລະໄດ້ມີບົດບາດທີ່ສຳຄັນ ໃນລັດຖະບານຂອງທ່ານໂອບາມາ.
ທ່ານໂຈ ໄບເດັນ ທີ່ຄາດວ່າ ຈະເປັນປະທານາທິບໍດີ ຜູ້ຖືກເລືອກໃໝ່ຂອງສະຫະລັດທີ່ມີຊື່ສຽງໃນວົງການການເມືອງຢູ່ໃນວໍຊິງຕັນມາຍາວນານເກືອບເຄິ່ງສັດຕະວັດ ຈະໄດ້ເຂົ້າຮັບຕຳແໜ່ງຕໍ່ຈາກປະທານາທິບໍດີ ດໍໂຈລ ທຣຳ ໃນເດືອນມັງກອນນີ້ ວີໂອເອ ໄມຄ໌ ໂອໂຊລລີວັນ ກວດເບິ່ງປະສົບການ ຂອງນັກການເມືອງເກົ່າແກ່ ຜູ້ທີ່ຄາດວ່າໄດ້ຊະນະການແຂ່ງຂັນທາງການເມືອງທີ່ໃຫຍ່ທີ່ສຸດໄລຍະສີ່ປີຂອງທ່ານ ຫຼັງຈາກທີ່ໄດ້ອອກຈາກຕຳແໜ່ງເປັນຮອງປະທານາທິບໍ ດີ ຊຶ່ງໄຊຈະເລີນສຸກ ຈະນຳລາຍລະອຽດມາສະເໜີທ່ານ ໃນອັນດັບຕໍ່ໄປ ການເລືອກຕັ້ງໃນທີ່ສຸດແມ່ນຂຶ້ນຢູ່ກັບບໍ່ເທົ່າໃດລັດ ທີ່ປະກອບດ້ວຍ ລັດເພັນຊີລເວເນຍ ບ່ອນທີ່ຄະແນນສຽງມີຄວາມໃກ້ຄຽງສູສີກັນ ປະທານາທິບໍດີທີ່ດຳລົງຕຳແໜ່ງ ແລະພວກສະໜັບສະໜຸ່ນຂອງທ່ານ ອ້າງວ່າ ມີຄວາມຜິດປົກກະຕິໃນການລົງຄະແນນສຽງ ຊຶ່ງພວກເຂົາກ່າວວ່າ ອາດພິກປີ້ນຜົນການເລືອກຕັ້ງ ໃນປັດຈຸບັນນີ້ໄດ້ ແຕ່ຫຼັງຈາກທີ່ເຄືອຂ່າຍອົງການຂ່າວຂອງອາເມຣິກາ ໄດ້ຄາດຄະເນວ່າ ທ່ານໂຈ ໄບເດັນ ຈາກພັກເດໂມແຄຣັດ ມີຄະແນນນຳໜ້າຫຼວງຫຼາຍ ເກີນທີ່ຈະສາມາດນຳທັນໄດ້ ທ່ານໄບເດັນ ຈຶ່ງໄດ້ຖືກປະກາດເປັນຜູ້ຊະນະເລີດ ແລະຈະຫາຊ່ອງທາງເພື່ອປົວແປງຄວາມແຕກແຍກທາງດ້ານການເມືອງຂອງປະເທດ ທ່ານໄບເດັນ ໄດ້ກ່າວວ່າ “ສຳລັບພວກທ່ານທັງຫຼາຍ ຜູ້ທີ່ລົງແຄນໃຫ້ປະທານາ ທິບໍດີທຣຳ ຂ້າພະເຈົ້າເຂົ້າໃຈຄວາມຜິດຫວັງຂອງທ່ານໃນຄໍ່າຄືນນີ້ ຂ້າພະເຈົ້າເອງ ກໍໄດ້ເສຍໄຊມາແລ້ວສອງຄັ້ງ ແຕ່ບັດນີ້ ຂໍຈົ່ງໃຫ້ໂອກາດຊຶ່ງກັນແລະກັນ ” ໃນລະຫວ່າງການໂຄສະນາຫາສຽງເລືອກຕັ້ງ ປະທານາທິບໍດີ ທຣຳ ໄດ້ເນັ້ນຢ້ຳເຖິງຄວາມວຸ້ນວາຍດ້ານສັງຄົມ ກົດໝາຍ ແລະຄວາມເປັນລະບຽບ ໃນຂະນະດຽວກັນ ທ່ານໄບເດັນ ໄດ້ຕ້ອງຕິທ່ານທຣຳ ໃນການຮັບມື ກັບໂຣກລະບາດໂຄວິດ-19 ປະທານາທິບໍດີ ທຣຳ ມີຄະແນນນຳຫຼັງໃນໜ່ວຍເລືອກຕັ້ງຕ່າງໆທົ່ວໄປ ທ່ານໄດ້ຈັດການໂຮມຂຸມນຸມຢ່າງມີຊີວິດຊີວາສູງໃນລັດຕ່າງໆເຊັ່ນລັດມິຊິແກນ ແລະ ວິສຄອນຊິນ ບ່ອນທີ່ພວກມີສິດປ່ອນບັດ ຖືກເບິ່ງກັນວ່າ ມີຄວາມແບ່ງແຍກກັນເປັນສອງຝ່າຍ ເປັນເວລາແປດປີ ທີ່ທ່ານໄບເດັນ ໄດ້ເປັນຮອງປະທານາທິບໍດີ ຂອງທ່ານບາຣັກ ໂອບາມາ ແລະໄດ້ມີບົດບາດທີ່ສຳຄັນ ໃນລັດຖະບານຂອງທ່ານໂອບາມາ ໃນດ້ານກົງກັນຂ້າມ ປະທານາທິບໍດີ ທຣຳ ເປັນນັກການເມືອງໃໝ່ກວ່າ ເມື່ອທ່ານໄດ້ຖືກເລືອກ ໃນປີ 2016 ຊຶ່ງທ່ານໄບເດັນ ເປັນນັກການເມືອງທີ່ມີປະສົບການຫຼາຍ ອັນເປັນຄວາມແທ້ຈິງ ທີ່ທ່ານໄບເດັນ ໄດ້ຕອກຢ້ຳໃນເສັ້ນທາງການໂຄສະນາຫາສຽງຂອງທ່ານນັ້ນ ທ່ານໄບເດັນ ໄດ້ກ່າວວ່າ “ຂ້າພະເຈົ້າຈະເວົ້າໃນສິ່ງທີ່ບໍ່ໜ້າເຊື່ອໄດ້ ຂ້າພະເຈົ້າຮູ້ວິທີີ ທີ່ຈະເຮັດໃຫ້ລັດຖະບານດີຂຶ້ນ ” ທ່ານໄດ້ຖືກເລືອກ ຄັ້ງທຳອິດໃຫ້ເປັນສະມາຊິກສະພາສູງ ໃນຕອນທ່ານມີ ອາຍຸ 29 ປີ ແລະທ່ານໄບເດັນ ກໍໄດ້ດໍາລົງຕໍາແໜ່ງນັ້ນມາ ຕະຫຼອດເກືອບ 50 ປີ ຄາດໝາຍກັນວ່າ ການກັບຄືນມາໃນຄັ້ງນີ້ ຈະໄດ້ຖືກຮັບຮອງ ໃນຕອນອາຍຸ 78 ປີ ຊຶ່ງທ່ານຈະເປັນຜູ້ທີ່ແກ່ທີ່ສຸດ ທີ່ສາບານໂຕເຂົ້າຮັບຕໍາແໜ່ງ ເປັນປະທານາທິບໍດີສະຫະລັດ ທ່ານແລຣີ ຊາບາໂຕ ຈາກມະຫາວິທະຍາໄລເວີຈີເນຍ ກ່າວຜ່ານທາງສໄກປ໌ ວ່າ “ທ່ານເປັນຜູ້ທີ່ສຸພາບ ແລະຄວາມສຸພາບນັ້ນໂດຍທຳມະດາແລ້ວຈະສ້າງຄວາມເສຍຫາຍໃຫ້ແກ່ທ່ານ ຫຼາຍກວ່າໃຫ້ແກ່ທ່ານດໍໂນລ ທຣຳ ແທ້ຈິງແລ້ວ ມັນເຮັດໃຫ້ຄົນໄດ້ເຫັນຄວາມແຕກຕ່າງກັນຫຼາຍ ແລະເປັນທາງເລືອກທີ່ສະເພາະເຈາະຈົງ ” ທ່ານໄບເດັນ ໄດ້ຖືກເລືອກໃຫ້ເປັນຜູ້ສະໝັກຈາກພັກເດໂມແຄຣັດ ຫຼັງຈາມທີ່ໄດ້ເອົາຊະນະພວກຄູ່ແຂ່ງທີ່ສະໝັກເປັນປະທານາທິບໍດີ ຫົວເສລີຫຼາຍຄົນ ໃນການເລືອກຕົ້ງຂັ້ນຕົ້ນ ນຶ່ງໃນນັ້ນ ກໍແມ່ນຜູ້ທີ່ຈະເປັນຮອງປະທານາທິບໍດີຂອງທ່ານ ຄື ທ່ານນາງຄາມາລາ ແຮຣິສ ໂດຍທີ່ທ່ານໄບເດັນ ບໍ່ໄດ້ລົງໂຄສະນາຫາສຽງດ້ວຍຕົນເອງຫຼາຍປານໃດ ຍ້ອນຄວາມເປັນຫ່ວງ ຂອງໂຣກລະບາດໄວຣັສໂຄໂຣນາ ຈຶ່ງເຮັດໃຫ້ເລື້ອງການໂຄ ສະນາຫາສຽງ ໃນທີ່ສຸດແມ່ນກ່ຽວກັບປະທານາທິບໍດີ ທີ່ດຳລົງຕຳແໜ່ງຢູ່ນັ້ນ ໃນການອອກໄປປາກົດໂຕຕໍ່ມະຫາຊົນ ໃນລັດເພັນຊີລເວເນຍ ທີ່ເປັນລັດອາດຈະອ່ຽງໄປທາງໃດກໍໄດ້ນັ້ນ ທ່ານໄບເດັນ ໄດ້ກ່າວຖະແຫລງ ໃນມື້ກ່ອນວັນເລືອກຕັ້ງ ທີ 3 ພະຈິກ ທ່ານໄບເດັນ ເວົ້າວ່າ “ມື້ອື່ນ ພວກເຮົາສາມາດຍຸຕິບົດບາດການເປັນປະທານາ ທິບໍດີ ທີ່ບໍ່ສາມາດປົກປ້ອງປະເທດຊາດໄດ້ ມື້ອື່ນພວກເຮົາສາມາດຍຸຕິບົດບາດການເປັນປະທານາທິບໍດີ ທີ່ໄດ້ປຸກລະດົມຄວາມກຽດຊັງ ທົ່ວປະເທດຊາດແຫ່ງນີ້ ” ໃນມື້ດຽວກັນນັ້ນ ກ່ອນການເລືອກຕັ້ງ ທ່ານທຣຳ ກໍໄດ້ສະແດງຄວາມໝັ້ນໃຈ ຢູ່ໃນລັດວິສຄອນຊິນ ປະທະນາທິບໍດີ ດໍໂນລ ທຣຳ ໄດ້ກ່າວວ່າ “ຈື່ໄດ້ບໍ່ ແມ່ນຫຍັງທີ່ຂ້າພະເຈົ້າໄດ້ກ່າວ ເມື່ອສີ່ປີກ່ອນພຸ້ນ ຂ້າພະເຈົ້າເປັນສຽງຂອງທ່ານ ແລະພວກເຮົາຮ່ວມກັນທັງໝົດຈະເຮັດໃຫ້ອາເມຣິກາຍິ່ງໃຫຍ່ອີກເທື່ອນຶ່ງ ອັນນັ້ນ ແມ່ນສິ່ງທີ່ພວກເຮົາກຳລັງເຮັດຢູ່ ອັນນັ້ນ ແມ່ນສິ່ງທີ່ພວກເຮົາໄດ້ເຮັດໄປແລ້ວ ” ພວກມີສິດປ່ອນບັດທັງຫຼາຍ ໄດ້ພາກັນອອກມາໃນຈຳນວນທີ່ບໍ່ເຄີຍມີມາກ່ອນສຳລັບການເລືອກຕັ້ງສະຫະລັດ ຊຶ່ງອາດສູງເຖິງ 90 ເປີເຊັນຂອງພວກມີສິດອອກສຽງທັງໝົດ ໄຊຊະນະດ້ວຍຄະແນນສຽງທີ່ສູສີກັນນັ້ນສະແດງໃຫ້ເຫັນວ່າ ຄະແນນສຽງຈາກຜູ້ແທນລັດແມ່ນແບ່ງແຍກກັນຊ່ຳໃດ ໃນສະຫະລັດ ການຄັດ ຄ້ານທາງດ້ານກົດໝາຍຕ່າງໆນັ້ນ ໝາຍຄວາມວ່າ ການເລືອກຕັ້ງໃນທີ່ສຸດອາດຈະຖືກຕັດສິນຢູ່ໃນສານ ກໍເປັນໄດ້ ວຽກງານທີ່ຍາກລຳບາກໃນຂ້າງໜ້າ ກໍຄືການສ້າງຄວາມປອງດອງໃນປະເທດທີ່ແບ່ງແຍກກັນນັ້ນ ເຊີນຊົມວີດີໂອ ພາກພາສາອັງກິດ ອ່ານຂ່າວນີ້ຕື່ມ ເປັນພາສາອັງກິດ (Joe Biden, President-Elect) (Joe Biden, President-Elect) (Larry Sabato, University of Virginia via Skype) (Joe Biden, President-Elect) (President Donald Trump)